## Susana Camarero valora el treball i la dedicació de les persones cuidadores i del voluntariat en l’acompanyament de les xiquetes i xiquets amb càncer i les seues famílies

*** La vicepresidenta segona ha participat en l’acte organitzat per Aspanion amb motiu del Dia Internacional del Càncer Infantil
* Ha ssenyalat la importància de celebrar-lo i fer costat als xiquets i xiquetes supervivents d’esta malaltia i recordar els que es troben enmig de la lluita
* Ha llançat un missatge d’esperança i ha reivindicat la necessitat de continuar investigant i invertint per a avançar-ne en la curació**

La vicepresidenta segona i consellera de Servicis Socials, Igualtat i Habitatge, Susana Camarero, ha valorat el treball i la dedicació “de les persones cuidadores i dels voluntaris i voluntàries que de manera incansable acompanyen les xiquetes i xiquets amb càncer i les seues famílies”.

Susana Camarero ha participat en l’acte organitzat per Aspanion amb motiu del Dia Internacional del Càncer Infantil, celebrat este diumenge amb una jornada festiva que ha congregat nombroses persones a la Ciutat de les Arts i les Ciències.

La vicepresidenta segona ha iniciat la seua intervenció assenyalant la importància d’este dia per a “celebrar-ho i fer costat als xiquets i xiquetes supervivents d’esta malaltia”, però també per a destacar “la valentia i la força d’aquells que es troben enmig de la lluita, així com l’esperança que representen aquells que han completat el seu viatge”.

En tot este procés, ha indicat, la figura del cuidador és “essencial per a facilitar la qualitat de vida dels qui afronten un càncer”, per la qual cosa ha insistit a “reconéixer i reivindicar” la seua labor en les cures dels més menuts, sobretot pel que fa a “l’acompanyament, l’educació i el suport psicològic i emocional” de famílies, professionals de la salut, docents, associacions de pares i mares i voluntariat, involucrats a vetlar pel seu benestar, i als quals ha oferit “la col·laboració i el compromís del Consell en el seu treball i en la seua lluita diària”.

Així mateix, Susana Camarero s’ha referit a les xifres que situen el càncer infantil com un “gran repte” amb al voltant de 1.000 casos nous diagnosticats a Espanya cada any. Contra això, ha assegurat, cal continuar “invertint i investigant” per a aconseguir una detecció precoç i l’accés a tractaments innovadors cada vegada més efectius, amb menys seqüeles i que permeten una qualitat de vida millor.

Finalment, la vicepresidenta segona ha assenyalat que la jornada de hui és també per a “celebrar la vida, l’esperança i els somnis de tots els menuts supervivents que tenen una història única de resistència i superació”.

Fecha: 18/02/2024